Document ID: 32002R0622

Komisijas Regula (EK) Nr. 622/2002
(2002. gada 11. aprīlis),
ar ko paredz informācijas iesniegšanas termiņus tādu aromatizējošu vielu ar noteiktu ķīmisku sastāvu novērtēšanai, ko lieto pārtikas produktos vai uz tiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1996. gada 28. oktobra Regulu (EK) Nr. 2232/96, ar ko paredz Kopienas procedūru attiecībā uz aromatizējošām vielām, ko lieto vai kas paredzētas lietošanai pārtikas produktos vai uz tiem [1], un jo īpaši tās 4. panta 1. punktu,
tā kā:
(1) Regulas (EK) Nr. 2232/96 mērķis ir izveidot tādu aromatizējošo vielu sarakstu, kuras, atšķirībā no visām pārējām, ir atļauts lietot. Minētais saraksts jāsastāda pēc tam, kad veikts pārtikas produktos vai uz tiem lietojamo aromatizējošo vielu novērtējums.
(2) Piemērojot minēto regulu, ar Komisijas Lēmumu 1999/217/EK [2], kurā jaunākie grozījumi izdarīti ar Lēmumu 2002/113/EK [3], paredzēts pārtikas produktos vai uz tiem lietojamo aromatizējošo vielu reģistrs.
(3) Reģistrā iekļauto vielu novērtēšanai vajadzīgā informācija norādīta Komisijas Regulā (EK) Nr. 1565/2000 [4], ar ko paredz to aromatizējošo vielu ar noteiktu ķīmisko sastāvu izvērtēšanas programmu, kuras uzskaitītas Lēmumā 1999/217/EK.
(4) Regulas (EK) Nr. 1565/2000 3. pantā īsumā noteikta informācija, kura, lai īstenotu izvērtēšanas programmu, jāsniedz personai, kas ir atbildīga par attiecīgās vielas laišanu tirgū. Ja informācija par konkrēto vielu nav pieejama gada laikā pēc minētās regulas pieņemšanas, informē Komisiju par informācijas iesniegšanas iespējamo laiku.
(5) Izvērtēšanas programmas pirmajā darbības gadā personas, kas ir atbildīgas par reģistrā iekļauto vielu laišanu tirgū, ar European Flavour and Fragrance Association starpniecību ir sniegušas ziņas par daļu no Lēmumā 1999/217/EK uzskaitītajām vielām un informējušas Komisiju par termiņiem, kuros varētu iesniegt informāciju par pārējām vielām.
(6) Lai nekavētu izvērtēšanu, Komisija uzskata par vajadzīgu noteikt galīgos termiņus Regulas (EK) Nr. 1565/2000 3. panta 1. punktā minētās informācijas iesniegšanai.
(7) Šajā regulā paredzētie pasākumi saskan ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
1. Pielikumā norādīti termiņi, līdz kuriem par aromatizējošām vielām iesniedzama Regulas (EK) Nr. 1565/2000 3. panta 3. punktā minētā informācija.
2. Pēc motivēta lūguma, kuru iesniegušas par šādu vielu laišanu tirgū atbildīgās personas, Komisija šo termiņu var pagarināt. Attiecīgais lūgums jāiesniedz pirms norādītā termiņa beigām.
2. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 11. aprīlī

Labels: 1
17
0
3
12